**Convocatòria de premsa, dijous 23 de setembre, a les 12.30 h**

**La vicepresidenta del Parlament Alba Vergés visita la Ricarda amb l’alcalde del Prat**

La vicepresidenta primera del Parlament de Catalunya, Alba Vergés, visitarà demà, dijous 23 de setembre, l’espai natural protegit de la Ricarda, al Prat de Llobregat. L’acompanyarà l’alcalde de la ciutat, Lluís Mijoler, i personal tècnic del Consorci per a la Protecció i la Gestió dels Espais Naturals del Delta del Llobregat. D’aquesta manera, Vergés respon a la invitació que l’alcalde del Prat, Lluís Mijoler, va fer per carta a principis d’aquest mes de setembre a diferents representants de les institucions catalanes i de l’Estat.

En resposta a aquesta missiva, la vicepresidenta segona del govern espanyol, Yolanda Díaz, i l’alcaldessa de Barcelona, Ada Colau, ja van visitar la Ricarda el passat 9 de setembre. La carta d’invitació de Mijoler també s’ha adreçat als presidents del govern català i espanyol, Pere Aragonès i Pedro Sánchez, respectivament, així com a diverses conselleries de la Generalitat i ministeris de l’Estat, als representants dels diferents grups polítics representats al Parlament i al Congrés o als membres de les meses de les dues cambres.

L’objectiu és donar a conèixer la Ricarda, entorn natural protegit per la UE i clau per al manteniment dels ecosistemes del conjunt dels espais naturals del delta del Llobregat. Tot i el recent anunci del govern espanyol de suspendre l’ampliació de l’aeroport que amenaçava aquest espai natural, l’Ajuntament del Prat considera necessari seguir exposant la importància de preservar-lo, per evitar el risc que es recuperi el projecte d’allargament de la tercera pista que suposava la seva destrucció i per reclamar tant a la Generalitat com a l’Estat més i millor protecció per als espais naturals del delta, tal com reclama la Comissió Europea.

L’atenció als mitjans de comunicació es farà al Mirador de l’Illa a les 12.30 h. En primer lloc, es podran prendre imatges de recurs i després declaracions. El punt de trobada serà la [Porta del Delta](https://goo.gl/maps/5gJmCES7P2yegFTC7), situada davant de la Pineda de Can Camins.

|  |
| --- |
| **CONVOCATÒRIA ALS MITJANS DE COMUNICACIÓ** |
| **ACTE:** | Visita de la vicepresidenta del Parlament, Alba Vergés, a la Ricarda |
| **DIA:** | Dijous 22 de setembre |
| **HORA:** | 12.30 h  |
|  |  |
| **LLOC:** | Mirador de l’Illa. Punt de Trobada: [Porta del Delta](https://goo.gl/maps/5gJmCES7P2yegFTC7). |
|  |  |
|  |  |